Την επιστροφή του μη επανδρωμένου αεροσκάφους ζήτησαν οι ΗΠΑ από το Ιράν
το σκάφος κατέπεσε στις αρχές του μήνα σε ιρανικό έδαφος
Η κυβέρνηση Ομπάμα κατέθεσε επίσημο αίτημα στο Ιράν να επιστρέψει το αμερικανικό μη επανδρωμένο αεροσκάφος που κατέπεσε σε ιρανική περιοχή στις αρχές του μήνα. Ο Πρόεδρος Ομπάμα, σε συνέντευξη τύπου που παραχώρησε την Δευτέρα, αρνήθηκε να σχολιάσει «απόρρητο θέμα της υπηρεσίας πληροφοριών», όπως το χαρακτήρισε. Αλλά πληροφορίες από τα μέσα ενημέρωσης αναφέρουν ότι το αεροσκάφος που διαθέτει προηγμένη τεχνολογία Στέλθ ή πέρασε στο ιρανικό εναέριο χώρο από το Αφγανιστάν ή κατασκόπευε τις πυρηνικές εγκαταστάσεις του Ιράν. Ο κ. Ομπάμα ανέφερε ότι οι ΗΠΑ ζήτησαν πίσω το αεροσκάφος και αναμένουν «την απάντηση του Ιράν». Ωστόσο η Υπουργός Εξωτερικών των ΗΠΑ, Χίλαρι Κλίντον, ανέφερε ότι δεδομένης της συμπεριφοράς του Ιράν στο παρελθόν «δεν περιμένουμε να συμμορφωθούν». Η Τεχεράνη έχει διαμαρτυρηθεί στα ΗΕ για το περιστατικό με το αεροσκάφος, κατηγορώντας τις ΗΠΑ για προβοκάτσια και παραβίαση της διεθνούς νομοθεσίας. Τόσο η διαμαρτυρία του Ιράν όσο και το αίτημα των ΗΠΑ διεκπεραιώθηκαν από την ελβετική πρεσβεία, καθώς οι ΗΠΑ και το Ιράν δεν έχουν διπλωματικές σχέσεις. Ιρανοί αξιωματούχοι υποστηρίζουν ότι το αεροσκάφος κατέπεσε μετά από ηλεκτρονική επίθεση στα ανατολικά σύνορα της χώρας και ότι αναλυτές του στρατού είναι στο τελευταίο στάδιο για την εξαγωγή δεδομένων από το σκάφος. Οι ισχυρισμοί ότι το Ιράν θα μπορέσει να αντιγράψει και να παράγει μαζικά μη επανδρωμένα αεροσκάφη έχουν απορριφθεί από δυτικούς αναλυτές. Υποστηρίζουν επίσης ότι το αεροσκάφος είχε κάποιο τεχνικό πρόβλημα. Αμερικανοί αξιωματούχοι έχουν χαρακτηρίσει το περιστατικό σημαντική οπισθοχώρηση στο πρόγραμμα των μη επανδρωμένων αεροσκαφών που έρχεται σε μια περίοδο αυξημένης πολιτικής έντασης για το επίμαχο πυρηνικό πρόγραμμα του Ιράν.